ACȚIUNE DE COMBATERE A CRIMINALITĂȚII ECONOMICO-FINANCIARE
În perioada 4-8 martie 2024, Inspectoratul General al Poliției Române, prin Direcția de Investigare a Criminalității Economice, împreună cu Ministerul Public - Parchetul de pe lângă Înalta Curte de Casație și Justiție, și-au concentrat atenția și efortul instituțional asupra coordonării unei acțiuni tematice programate, de combatere a infracțiunilor economico-financiare.
În activitatea de urmărire penală astfel derulată, au fost implicate unitățile de poliție și unitățile de parchet de pe lângă curțile de apel, tribunale și unele parchete de pe lângă judecătorii, din toate județele țării și municipiul București.
Acțiunea tematică s-a axat pe combaterea infracțiunilor în domeniile prioritare, respectiv evaziunea fiscală, spălarea banilor și infracțiunile de mediu, cu accent deosebit pe recuperarea produselor rezultate din astfel de infracțiuni. Totodată, a reprezentat și o testare a capacității de răspuns adecvat al structurilor instituționale, în raport cu întreg spectrul în care se manifestă acest fenomen infracțional.
Rezultatul acțiunii tematice, coordonate la nivel național, se prezintă astfel:
• Au fost puse în executare 574 de mandate de percheziție domiciliară;
• Au fost puse în aplicare 148 de mandate de aducere;
• Investigațiile vizează un număr de 238 de persoane fizice și 194 de persoane juridice;
• Au fost instituite măsuri asigurătorii efective în vederea recuperării prejudiciilor, inclusiv pentru confiscare extinsă;
• Cele mai relevante bunuri indisponibilizate sunt:
Imobile: 56 de construcții edilitare și industriale; 30 de terenuri intra și extravilane;
Mobile: 205 autoturisme; 2.500 de grame de aur; 316.125 de euro; 855 de dolari SUA și 591.602 lei;
• Prejudiciul provizoriu estimat, până în prezent, este de 80.230.518 lei (aproximativ 16 milioane de euro);
Domeniile economice relevante, care au fost vizate, sunt următoarele:
• Activitățile comerciale cu: imobile rezidențiale și nerezidențiale; autoturisme uzate; materiale de construcții; metale prețioase; piese auto; obiecte contrafăcute; bunuri accizabile; agregate minerale; cherestea; comerțul on-line și cu amănuntul; pariuri sportive.
• Prestări servicii în domeniile: transport de marfă, evenimente festive, depozitarea și manipularea deșeurilor și substanțelor periculoase, servicii juridice și din sfera școlilor de șoferi, reciclarea deșeurilor, servicii medicale, servicii de transport naval, servicii turistice.
• Fraude în domeniile: subvenții pentru ocuparea forței de muncă; fonduri destinate IMM-urilor; fraudarea TVA-ului în domeniul imobiliar; fraude cu carduri de combustibil; munca la negru.
Cercetările penale se desfășoară în 63 de dosare penale de către polițiști, sub supravegherea procurorilor de caz.
Semnalări cazuri de corupţie
Ați sesizat un caz de corupție? Apelați linia telefonică gratuită a Direcţiei Generale Anticoruptie: 0800.806.806
DetaliiRelaţii cu publicul(click pe link)
Aflați informații utile privind depunerea petițiilor sau solicitarea de audiențe la conducerea Poliției Române.
DetaliiAbonare la newsletter
Abonați-vă la newsletterul nostru pentru a fi la curent cu noutățile privind activitatea Poliției Române.
Detalii